langs: gl gl gl gl gl es gl en es en gl it it gl ceb gl gl gl gl gl gl gl ko gl en gl en gl gl gl gl gl gl gl gl gl gl gl es it gl gl gl gl en gl gl gl gl gl gl gl gl gl gl es gl gl gl gl de en gl gl gl gl en gl gl gl gl gl gl gl gl gl gl gl en gl gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Estruturas e Arquitectura | tecnoloxia.org | Page 3
Category Archives: Estruturas e Arquitectura
Barcos sometidos a fortes golpes de mar
A semana pasada en 2º de bacharelato faleivos do esforzo de flexión ao que estaba sometido un barco cando hai ondas moi grandes, e a necesidade de que o material teña certa elasticidade para que poida recuperar a súa forma orixinal sen sufrir deformación plástica unha vez cesa o esforzo.
Aquí tedes uns vídeos no que se pode observar isto:
Neste vídeo podemos ver como o barco queda por momentos suspendido no aire. A estrutura está sometida a un importante esforzo de flexión, que tende a dobrala, e tamén de fatiga por existir cargas variables.
Neste outro vídeo podemos observar a flexión. Fixándovos no corredor podedes ver como se dobra a estrutura recuperando posteriormente a súa forma orixinal.
[youtube: MOL Excellence – Bending of Underdeck Passage]
E non debe de ser moi agradable estar aí dentro nestas condicións. Senón dicídello a esta xente que estaba tranquilamente facendo un cruceiro:
[youtube: Pacific Sun Cruise liner in very heavy seas. Internal CCTV footage.]…
27 Setembro 2010 by María L
Categorías: Estruturas e Arquitectura, Materiais e procesos | Tags: barco, Estruturas e Arquitectura, flexión, Materiais e procesos | 2 comentarios
Un país baixo o nivel do mar
Hai pouco que estiven de viaxe polos Países Baixos, tamén coñecido como Holanda ou Neederland. Interesantísimo país, en moitos sentidos.
Unha das cousas que máis chama a atención é percorrer unha extensa chaira e ver como o nivel de auga das canles está por riba da terra. A razón é que unha gran parte de Holanda está por baixo do nivel do mar. É toda a extensión que se ve en azul no mapa da dereita.
Lograr vivir nestas condicións é un exemplo de como grazas á tecnoloxía as persoas somos capaces de transformar a natureza e crear un entorno artificial.
Durante séculos foron construíndo diques e a terra foi drenada para establecer asentamentos, pero foi trala última gran inundación en 1953 cando se comezou a deseñar o Delta Works, un dos proxectos de xestión da auga máis grandes do mundo e que conta con múltiples diques, barreiras móbiles e sistemas para a contención e canalización da auga.
Unhas das obras, o Oosterscheldekering, está considerada unha de la sete marabillas do mundo moderno segundo a American Society of Civil Engineers.
A última das obras do plan Delta é Maeslantkering, unha gran barreira móbil robotizada que protexe Rotterdam.
Protexerse do mar e das riadas segue sendo un gran reto para este país, e máis coa constante subida do nivel do mar provocada polo cambio climático, polo que xa non só pensan en conter a auga, senón tamén en provocar asolagamentos controlados no caso de que a forza da natureza resulte imposible de superar.
Neste documental de National Geographic explícannos ben como é a loita dos holandeses e holandesas contra o mar. Son 6 vídeos duns 9 minutos cada un.
[youtube: Lista de reprodución: La lucha contra el mar]…
17 Agosto 2010 by María L
Categorías: Estruturas e Arquitectura | Tags: diques, enxeñaría civil, holanda | 0 comentarios
Ante o problema da vivenda existente neste país hai solucións ben imaxinativas. Botádelle unha ollada a recetasurbanas.net. Mostran diversos tipos de solucións de uso público para espazos baleiros.
Chamoume especialmente a atención o proxecto de Santiago Cirugeda “Aluguer de azoteas“, xa non só pola xenial idea de construír unha pequena vivenda reversible na azotea dun edificio, senón tamén polo feito de ofrecer as instrucións de montaxe utilizando os Clicks de Famobil.
[Santiago Cirugeda _ Alquiler de azoteas from tv.edgargonzalez.com on Vimeo.]…
6 Xullo 2010 by María L
Categorías: Estruturas e Arquitectura | Tags: arquitectura, Estruturas e Arquitectura | 0 comentarios
VII concurso de pontes con paus de xeado
A delegación de estudantes da Universidade Miguel Hernández de Elche convoca o VII concurso de maquetas de pontes construídas con paus de xeado e cola branca.
Trátase dun concurso para estudantes universitarios de todo o estado, que poden participar en calquera destas tres categorías:
Peso: Nesta categoría gaña a ponte que consiga resistir máis peso cumprindo cunha serie de requisitos na súa construción.
Estética: Valórase o deseño.
Mobilidade: Aquí prémianse as pontes articuladas, que poden dispoñer de motores e compoñentes electrónicos.
Es estudiante da universidade? Anímate a participar. Tes toda a información en: www.epse.es/concursodepuentes/
Tamén teñen unha categoría Junior, para estudantes do 2º ciclo de ESO, Bacharelato e Formación Profesional, pero só para centros da provincia de Alicante. Neste caso trátase de construír a ponte que soporte máis peso sen deformarse.
Se nos les desde un intituto de Alicante, podes descargar aquí as bases para a categoría Junior (pdf)
Dada a restrición para centros de Alicante non podemos participar, pero non está de máis botarlle unha ollada á galería que teñen en Flikr, onde se mostran interesantes deseños.
Aquí tes a proba de carga:
Antes de poñerte a construír convén probar o deseño nun simulador. Na sección de ligazóns tedes varios simuladores e xogos de estruturas resistentes.
O que máis me gusta para educación secundaria é o simulador West Point Bridge Design Contest. Deseña a túa ponte e comproba que resiste o paso dun camión.
14 Xaneiro 2010 by María L
Categorías: Estruturas e Arquitectura | Tags: Estruturas e Arquitectura, maqueta, ponte | 0 comentarios
Burj Dubai: 828 m. Perdido Regional Host: 2438 m
Acábase de inaugurar o rañaceos máis alto do mundo: o Burj Dubai, con 828 m de altura.
Aquí podes ver unha panorámica vertical:
[youtube: Burj Dubai vertical pan]
Unha das imaxes que máis me gustan da torre é esta de cando aínda estaba en construción. Clica para maximizala e vai véndoa de arriba a abaixo. De vertixe!
A súa altura non é a única marca. Ten un ascensor que se move a 700m/min, o máis rápido do mundo.
Porén, as construcións máis altas que existen non son rañaceos, senón as plataformas petrolíferas, e tampouco se quedan curtas as torres de comunicación ou as torres solares.
En skyscraperpage.com podemos ver diagramas e datos dos edificios e construcións industriais máis altos do mundo.
Actualmente a estrutura artificial máis alta construída é a plataforma petrolífera Perdido Regional Host, con 2438 m de altura. Atópase no golfo de México, e contén un mastro ancorado a 2.383 m baixo a auga. Aquí tes máis datos
A Torre Solar de Ciudad Real non lle ten nada que envexar a outras, pois ten unha altura de nada menos que 750 m. Está previsto que remate a súa construción este ano 2010.
Trátase dun sistema que consiste nun gran colector de radiación solar disposto no chan, no que se quenta o aire. O aire quente ascende pola torre polo efecto da convección, movendo as turbinas que hai dentro dela e xerando electricidade.
Aquí podes ver unha animación de consumer.es (Clica aquí para vela en pantalla completa)
A torre de comunicacións máis alta do mundo é KVLY/KTHI TV Mast. Trátase dunha antena de televisión situada en Blanchard (Estados Unidos) que mide 628.8 m de altura.
En altura non nos quedaremos aquí. Dentro duns anos veremos como o Burj Dubai quedarase pequeno fronte a outros megaedificios, simbolos do poder. Se invertesen os mesmos cartos no desenvolvemento da arquitectura sostible iríalle bastante mellor ao planeta no que vivimos.
Non te esquezas de darte unha volta de cando en vez por skyscraperpage.com …
6 Xaneiro 2010 by María L
Categorías: Enerxía, Estruturas e Arquitectura | Tags: arquitectura, Enerxía, solar | 0 comentarios
« Anterior 1 2 3 4 5 6 Seguinte »
Feito con WordPress | Adaptación do tema: Yoko by Elmastudio


document_lang: gl

langs: gl gl gl gl gl es gl en es en gl ceb en gl gl gl en en en en en gl pt en gl gl gl gl gl gl lt gl it fr ast gl gl gl es gl pt pt it it es it gl fr gl es es en pt ru

text:
A información indicada anteriormente podes atopala nas seguintes webs:
http://www.luisllamas.es/  — CC BY SA
Titoriais de Francisco García Muñoz  — CC BY NC
Todas as imaxes que foron utilizadas foron capturas de pantalla ou fotos propias, con licenza CC BY SA, excepto aquelas nas que se indica ao pé a súa licenza e orixe.
28 Novembro, 2016 by Alicia Pérez
Que número estás a pensar?
Mellora o teu Xilófono
Un tour por París!
Onde está o meu coche?
App Inventor e Arduíno
Acender un led RGB
Control de un coche Arduino por Bluetooth
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl gl gl gl gl gl gl gl gl gl gl gl en el it gl gl en en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Tecnoloxías da comunicación. Tecnoloxías Intelectuais. | tecnoloxia.org
Atopei no blogue de mcshuibhne unha interesante infografía da compañía Moo que amosa de forma resumida as principais tecnoloxías da comunicación utilizadas polo ser humano ao longo da historia.
Obsérvase como a maior revolución prodúcese a partir do século XX coa socialización da radio, a televisión e, sobre todo, de Internet e os servizos de comunicación social.
Todos estes instrumentos, xunto a outros, son chamados “tecnoloxías intelectuais” polo sociólogo Daniel Bell, o antropólogo Jack Goody ou polo escritor Nicholas Carr pois son utilizados para ampliar e apoiar a nosa capacidade mental xa que permiten atopar e clasificar a información, formular e articular ideas, compartir métodos e coñecementos, tomar medidas,  realizar cálculos ou ampliar a capacidade da nosa memoria.
Cada vez que se socializa o uso dunha nova tecnoloxía prodúcese un cambio radical na nosa forma de comunicarnos, modelando a nosa maneira de pensar, de interpretar o mundo e de experimentar coa contorna, resultando esta transformación especialmente importante desde a chegada de Internet e as ferramentas de comunicación social.
Desde os centros de ensino débese asumir e aceptar o feito de que a xente máis nova se comunique utilizando Internet e as redes sociais desde os seus dispositivos móbiles, pois son as tecnoloxías actuais as que nos permiten actuar de forma coherente no mundo no que vivimos. Porén, desgraciadamente moitas e moitos docentes ven isto máis coma unha ameaza ás formas de comunicación tradicionais que coma unha mellora das competencias intelectuais das persoas ao servir para ampliar as nosas capacidades mentais.
Podes ler aquí o artigo de mcshuibhne
9 Setembro 2012 by María L
Categorías: Tecnoloxías da comunicación | Tags: comunicación, infografía | 0 comentarios
Deixa unha resposta Cancelar a resposta
Required fields are marked *.
Feito con WordPress | Adaptación do tema: Yoko by Elmastudio


langs: pt gl gl gl gl es gl en es en gl it it gl ceb gl gl en pt gl gl gl es gl gl es gl gl gl gl gl gl gl gl gl gl gl gl gl gl gl es gl gl gl gl gl gl gl gl gl gl gl es vi gl gl de gl es gl gl gl gl gl gl gl es gl gl gl es gl gl gl es gl ca gl es gl ca gl es gl gl gl gl gl gl gl es gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Electrotecnia e robótica como novidades?
Nada máis lonxe da realidade!
Para quen non estea ao tanto do que sucede na educación, gustaríame indicar unha serie de cousas que poden axudar a ler este artigo cunha visión crítica.
A materia de Electrotecnia existe no sistema educativo desde a implantación da LOGSE, hai máis de 20 anos. Era unha materia troncal en 2º de bacharelato, de 4 horas semanais, primeiro na modalidade de Tecnoloxía do bacharelato LOGSE e despois na modalidade de Ciencias e Tecnoloxía coa LOE. Desde a aprobación da LOMCE, a modalidade de Ciencias e Tecnoloxía pasa a ser modalidade de Ciencias, a secas, a Electrotecnia elimínase do programa e Tecnoloxía Industrial I e II deixan de ser materias troncais, pasando a ser específicas cunha carga horaria reducida.
Se ben hai que alegrarse de que en Galicia se recuperase a electrotecnia no bacharelato dentro das materias de libre configuración, aínda que sexa cunha ínfima carga horaria de 2 horas semanais, non é de recibo que se presente como se fose unha novidade, e menos dar a entender que se aposta pola orientación cara os estudios científico-técnicos, cando a LOMCE elimina a vía tecnolóxica do bacharelato.
Outra materia que se presenta coma novidade é a Robótica. Se ben é certo que se se introduciu o curso pasado ma materia a robótica de libre configuración de 2 horas semanais en 1º de bacharelato, cabe facer un par de consideracións, que non se teñen en conta neste artigo.
A robótica está incluída no currículo de Tecnoloxía de 4º de ESO desde o ano 2006. Tamén se inclúen contidos de programación, control e robótica en todos os cursos de Tecnoloxía da ESO e na materia de Tecnoloxía Industrial do bacharelato. Polo tanto, non é algo novo no sistema educativo. É para alegrarse de que por fin a Consellería de Educación teña reservada unha partida orzamentaria para equipar aos centros, pero xa tardou en facelo. Galicia é a única comunidade autónoma na que non se realizou ningunha dotación específica para traballar os contidos de robótica que temos no currículo de tecnoloxía desde o ano 2006, e en todo este tempo os centros tivemos que buscarnos a vida para poder traballar. Xa choveu!
Outro dos problemas que ten esta nova materia de robótica é que na maioría dos centros, especialmente os pequenos, non se pode ofertar. A combinación de horas no 1º curso de bacharelato impide que se poda cursar a materia de Tecnoloxía Industrial e a de Robótica conxuntamente, a non ser que se obrigue ao alumnado a cursar relixión, cousa que se intenta evitar, evidentemente.
Hai unha cousa que me preocupa enormemente do que está a suceder en cada reforma educativa, e é a continua parcelación e fragmentación do coñecemento que se está a producir. Proliferan as materias de 1 e 2 horas semanais a costa de reducir a carga horaria doutras. Non ten sentido, agás para facer publicidade e saír nos medios presumindo da aposta por determinados campos do coñecemento, neste caso a tecnoloxía e a robótica.
Hai que salientar que a robótica non é unha disciplina en si mesma, senón que é un conxunto de tecnoloxías, nas que se integran a mecánica, electricidade e electrónica, estruturas, programación, proxectos, etc. Onde mellor se traballa non é nunha materia illada, senón no seo dunha materia global na que se tratan todos estes temas, como poden ser a materia de Tecnoloxía da ESO ou na de Tecnoloxía Industrial do bacharelato.
A fragmentación do coñecemento en disciplinas illadas e con reducida carga horaria non é educativamente eficaz, pois non hai continuidade, non hai visión global e non dá tempo á realización de proxectos complexos. É moitísimo máis eficaz a aprendizaxe en 1º de bacharelato con 4 horas de tecnoloxía industrial, que con 3 + 2 horas de Tecnoloxía e robótica, pero nin sequera isto é posible, xa que non se poden ofertar conxuntamente. O alumnado ou ten 3 horas de tecnoloxía Industrial ou 2 horas de robótica, cando antes eran 4 horas de tecnoloxía. Empeoramos moito na educación tecnolóxica, por moita publicidade que fagan.
Para empezar, cómpre algo de cordura no sistema educativo, que deixen de tomar decisións á lixeira coa intención de sacar réditos políticos e se faga unha proposta curricular global, seria, sensata e coherente. Non podemos seguir coa pelexa de horas para ver quen apaña o cacho máis grande do pastel curricular, o que conduce a situacións completamente insostibles e ineficaces. Témome que pido moito.
Derrogar a LOMCE e repensar o sistema educativo. Non chega con intentar frear as nefastas reválidas ou cambiar o status da relixión. A organización curricular e os propios currículos non hai por onde collelos.
Recuperar a vía tecnolóxica no bacharelato, con materias troncais ao mesmo nivel que outras. A tecnoloxía non pode ser un complemento de segunda categoría cando se quere apostar pola orientación cara aos estudos STEM (Ciencia, tecnoloxía, enxeñaría e matemáticas). Coa LOMCE a cousa se queda en SM, pois non se considera a tecnoloxía e a enxeñería como opción formativa. Para iso cómpre tamén recuperar a tecnoloxía de 4º de ESO como válida para calquera orientación, tanto de FP como para o bacharelato.  Coa LOMCE queda relegada á vía dirixida a FP e non na vía de ensinanzas académicas.
E se non teñen intención de parar a LOMCE, no bacharelato polo menos se podería asignar unha hora semanal a unha materia específica, para que poda utilizarse como alternativa á relixión. Dese xeito si se poderían cursar Tecnoloxía Industrial e Robótica simultaneamente. A materia de “cultura científica” podería ser unha boa opción, ciencia como alternativa á relixión.
En fin, se queren demostrar interese pola orientación académica cara ós estudos tecnolóxicos fai falta máis compromiso real e menos publicidade.…
2 Xullo 2016 by María L
Categorías: Opinión | Tags: LOMCE | 2 comentarios
A tecnoloxía: Unha actividade menor?
Hoxe voume desafogar un pouco.
Aínda só é un borrador, pero proximamente vaise publicar o “Decreto polo que se establece o currículo da Educación Secundaria Obrigatoria e do Bacharelato na Comunidade Autónoma de Galicia”, decreto que, xunto coa LOMCE do Ministerio de Educación, constitúe unha absoluta aberración no tratamento da Educación Tecnolóxica.
En 4º de ESO, se non mudan as cousas, o alumnado da vía de ensinanzas académicas dirixida cara o Bacharelato non vai poder cursar a materia de Tecnoloxía. Por que se impide que un alumno ou alumna interesados nas enxeñarías ou nos estudos técnicos superiores de FP poda estudar contidos coma os de electrónica analóxica e dixital, pneumática, programación, robótica ou sistemas de comunicación que aparecen no currículo de Tecnoloxía de 4º de ESO? Tecnicamente a LOMCE non impide isto, e é a propia Consellería de Educación a que establece esta limitación impedindo que o alumnado curse materias que non sexan da súa propia opción (Artigo 14-4-9º).
No Bacharelato a LOMCE fai desaparecer a “Modalidade de Ciencias e Tecnoloxía” e cámbiaa por “modalidade de Ciencias”, a secas, deixando as materias tecnolóxicas nun segundo plano, que deixan de ser materias de modalidade para converterse en meras optativas. A Consellería de Educación agrava a situación reducindo a carga horaria asignada a Tecnoloxía Industrial, que pasa de 4 a 3 horas lectivas semanais, e a de TIC, que pasa de 4 a 2 horas.
Só se pode entender esta situación desde unha concepción escolástica da educación, entendida coma un exercicio teórico, memorístico, academicista e afastado de referencias empíricas e prácticas, e na que a tecnoloxía é entendida coma unha actividade menor polas elites culturais. Para quen nos goberna, a tecnoloxía non forma parte da cultura. O que se está a ofrecer nos currículos LOMCE é unha educación que consiste na transmisión de saberes cristalizados que se ensinan de forma dogmática e abstracta, e na que o alumnado ten o papel de almacenar no seu cerebro datos e máis datos de forma memorística para despois vomitalos nunha reválida consistente nun exame de tropecentasmil preguntas tipo test. A resolución de problemas teóricos e prácticos, o traballo en equipo, o deseño, construción e avaliación de prototipos que cumpran unha función determinada, con múltiples solucións posibles e nos que se deben resolver problemas prácticos que non están predefinidos e que non se poden avaliar nunha reválida non caben nun sistema baseado nesta concepción da educación.
Resulta inconcibible este tratamento no século XXI, no que a tecnoloxía evoluciona a un ritmo vertixinoso, transformando continuamente a nosa maneira de vivir, traballar, relacionarnos ou comunicarnos. A tecnoloxía forma parte da nosa cultura, e cómpre entendela, traballar con ela e ser capaz, non só de usala de forma pasiva, senón tamén de forma activa, resolvendo problemas técnicos e creando dispositivos e sistemas que resolvan problemas e necesidades, especialmente para quen desexa dirixir a súa formación postobrigatoria cara ós estudos superiores técnicos, precisamente os máis demandados no mercado laboral aínda nunha situación de crise como a que estamos a vivir.
Iso si, despois son quen de vendernos nos medios de comunicación o modernos e interesados que están na tecnoloxía introducindo unha materia de programación como optativa dunha hora semanal en 1º de ESO, cando realmente o que fan é estragar completamente a educación tecnolóxica impedindo que o alumnado interesado nela poda cursala.
Aínda sería posible mudar o decreto de Galicia, e agardo tamén que se derrogue o antes posible a LOMCE e se deseñe unha Sistema Educativo estable e consensuado, pero tamén moderno, equilibrado e afastado de prexuízos e concepcións erróneas e nesgadas das distintas disciplinas.
Por desgraza, a aprobación da LOMCE cos seus incongruentes currículos cheos de erros e a aplicación desta lei a fume de carozo sen dar tempo aos centros e ao profesorado a planificar o vindeiro curso son unha absoluta irresponsabilidade. Mentres, a pesar dos sucesivos cambios de leis, dos incongruentes currículos aprobados e no marxe que teñamos, moitos profesores e profesoras de tecnoloxía seguiremos traballando como cremos que debemos facelo, por responsabilidade.…
23 Maio 2015 by María L
Categorías: Opinión | Tags: LOMCE, tecnocidio | 0 comentarios
Hoxe toca manifestarse en contra da nova lei educativa: a LOMCE.
Son miles as razóns para estar en contra desta absurda e inxusta lei, inaceptable para todas aquelas persoas que defendemos unha educación pública de calidade. Só agardo que se impida a súa implantación, e que chegue o día en que os representantes políticos sexan capaces de tomarse a educación en serio e de chegar a un acordo que dea estabilidade ao sistema educativo, garantindo o acceso a toda a poboación a unha educación pública de calidade en calquera nivel, acadando deste xeito unha sociedade máis culta, máis competente e máis libre.
24 Outubro 2013 by María L
Categorías: Convocatorias | Tags: LOMCE | 0 comentarios
Tecnoloxía en Acción. Se a tecnoloxía se para, párase todo.
Co proxecto de LOMCE aprobado polo Consello de Ministros, e a falta de todo o trámite parlamentario, a Plataforma Estatal de Asociacións do Profesorado de Tecnoloxía, PEAPT, coa axuda económica desinteresada da xente a través de croudfunding, acaba de poñer en marcha a campaña “Tecnología en Acción“, coa finalidade de explicar á sociedade que facemos en Tecnoloxía da ESO e do Bacharelato, como traballamos nestas áreas, e poñer en valor unhas ensinanzas que están sendo completamente infravaloradas e apartadas no actual proxecto de reforma educativa impulsada polo ministro Wert.
A campaña comeza cunha serie de vídeos nos que un grupo de profesionais de diversos ámbitos se reúnen para falar dun tema común: Se a tecnoloxía se para, párase todo.
Sentenciaron á Tecnoloxía á pena de morte.
Xullo Olmo (Profesor Secundaria Tecnoloxía. IES Lluís Vives. Valencia).
A nova LOMCE fai que a materia de Tecnoloxía desapareza en idades temperás e no Bacharelato. Perplexidade nos docentes, malgasto de recursos, coñecementos e experiencias adquiridas durante 25 anos que desaparecen mentres outras materias como a Relixión cobran importancia.
[youtube: Han sentenciado a la tecnología a pena de muerte ]
Javier Turégano (Decano Colexio Oficial Enxeñeiros Industriais CV)
Desde que nos erguemos ata que nos deitamos facemos un uso continuado de tecnoloxía. Introducir os seus conceptos desde mozos e mozas é fundamental porque a tecnoloxía é o que move o mundo.
[youtube: Todo es tecnología]
Non coñecen a materia de Tecnoloxía.
Tàfol Nebot (Profesor de Secundaria Tecnoloxía. IES Torre do Rei. Orpesa. Castelló)
Todo o mundo ten moi claro que a tecnoloxía é moi importante para un país, que fan falta enxeñeiros, etc. O problema é que a xente descoñece o contido e o valor desta materia. Cambiando o nome cambiarían as cousas? E se a chamásemos enxeñaría?
[youtube: No conocen la asignatura de Tecnología]
A tecnoloxía, unha aposta do país.
Eduardo Vendrell (Director ETS Enxeñaría Informática. Universitat Politècnica de València)
Un país ten que planificar onde quere estar. Para medrar, ou ten recursos naturais, ou é de servizos e man de obra barata ou é un país que basea o seu crecemento no coñecemento e na innovación. Queremos ser un país de man de obra barata e de servizos? Queremos ser un país punteiro? Sexa o que sexa hai que crealo desde a base.
[youtube: La tecnología ha de ser una apuesta del país]
Estamos carentes de industria
Pedro Beira (Director Instituto de Biomecánica. Universitat Politècnica de València)
Esta materia é necesaria para coñecer como se vive hoxe en día e as posibilidades que nos ofrece a tecnoloxía. Ademais permite aterrar coñecementos abstractos como as matemáticas e, por último, a tecnoloxía achega unha gran empleabilidade, máis hoxe en día en que como país estamos tan carentes de Industria.
[youtube: La tecnología es necesaria para vivir]…
26 Maio 2013 by María L
Categorías: Xeral | Tags: LOMCE, tecnocidio | 0 comentarios
Campaña en favor da Educación Tecnolóxica
Desde a Plataforma Estatal de Asociacións do Profesorado de Tecnoloxía, PEAPT, está a organizarse unha campaña informativa-reivindicativa na que se explicará que é a Tecnoloxía e a contribución da EducaciónTecnolóxica no Sistema Educativo, coa fin de facer ver o nefasta que pode ser a eliminación destas ensinanzas, tal e como se prevé na LOMCE.
Para poder levala a cabo necesítase a vosa colaboración económica, que podedes facer a través da plataforma de crowdfunding lanzanos.com. O procedemento é moi sinxelo e seguro.
Eu xa fixen a miña contribución :-)…
7 Maio 2013 by María L
Categorías: Convocatorias | Tags: LOMCE, tecnocidio | 0 comentarios
1 2 Seguinte »
Feito con WordPress | Adaptación do tema: Yoko by Elmastudio


langs: es gl gl gl gl es gl en es en gl ceb es gl gl hu gl gl gl gl pt it gl gl gl es gl en sv fr de de fr fr fr sv en fr en ja fr de fr es nb fr de en en sv de de fr en gl en gl en gl en ja gl gl kn kn en gl en ru en gl en it en it kn en kn en gl gl es es en sv fr de de fr fr fr sv en fr en ja fr de fr es nb fr de en en sv de de fr en fr it fr de fr fr en gl en gl en gl en ja it gl kn kn en sk en ru en gl en it en it kn en gl en it en it kn en kn en gl gl gl gl es gl es gl de gl gl en gl gl en el it gl gl gl es pt gl gl gl pt es gl gl gl pt pt en gl ar es gl en en en gl gl gl ca gl ca gl gl gl gl gl gl gl gl it gl gl gl gl gl gl gl gl en gl gl gl gl es gl pt en gl gl ca ca gl hu en gl it it es es gl pt es es gl pt gl gl gl gl en gl gl es gl gl vi gl gl gl gl it fr gl es es en pt ru

text:
O coche fantástico | Arduino
[by Fajar Abriono CC By-SA]
Imos ordenar que se acendan e se apaguen unha serie de LEDs un a un, de forma consecutiva.
No primeiro programa iremos sempre no mesmo sentido, e no segundo iremos primeiro cara adiante e despois cara atrás.
1. LEDs consecutivos: Neste programa utilizamos a función for para:
Configurar como saída os pins do 7 ao 13, evitando ter que facelo un a un.
Ordenar que se acendan e se apaguen os LEDs un a un, de forma consecutiva.
for (int n=7;n<=13;n++) {      // Repítese desde o 7 ata o 13 o seguinte:
pinMode(n, OUTPUT);          // Imos configurando os pins como saída
for (int n=7;n<=13;n++) {     // Repítese desde 7 ata 13 o seguinte:
2. Coche fantástico: Para conseguir o efecto do coche fantástico engadimos un bucle descendente ao programa anterior.
// Declaración de variables: int tempo = 150; // Definimos a variable tempo cun valor de 200ms // Configuración: void setup() { for (int n=7;n =8;n--) { // Repítese desde 12 ata 8 o seguinte: digitalWrite(n,HIGH); delay(tempo); digitalWrite(n,LOW); delay(tempo); } }
// Declaración de variables:
int tempo = 150;        // Definimos a variable tempo cun valor de 200ms
for (int n=7;n<=13;n++) {
pinMode(n, OUTPUT);     // Imos configurando os pins como saída desde o 7 ata o 13
for (int n=7;n<=13;n++) {        // Repítese desde 7 ata 13 o seguinte:
for (int n=12;n>=8;n--) {        // Repítese desde 12 ata 8 o seguinte:
Sen apagarse: Fai que os LEDs se vaian acendendo consecutivamente sen apagarse, e despois se vaian apagando un a un, no mesmo sentido ou en sentido contrario.
De dento a fóra. A ver se es quen de facer que os LEDs se vaian acendendo desde o centro ata o exterior e despois se vaian apagando en sentido contrario.
Control de velocidade con potenciómetro: Conecta un potenciómetro a unha entrada analóxica e fai que ao variar a posición do cursor vaia aumentando ou diminuíndo a velocidade das luces do coche fantástico.
Utiliza a función map: tempo=map(pot, 0, 1023, tempo1, tempo2);
Visualizador de LEDs: Conecta un potenciómetro e fai que a medida que imos xirando se vaian acendendo cada vez máis LEDs facendo unha visualización do nivel.
Utiliza a función map. Para 7 LEDs sería:  nivel = map(pot, 0, 1023, 0, 7)
[By MichaelFrey CC BY-SA via Wikimedia Commons]
Con barras de LEDs: Para que os efectos de xogos de luces queden ben xeitosos podemos utilizar unha ou dúas barras de leds como as da imaxe da dereita. Só hai que conectar a cada pin unha resistencia de protección. Proba facer un coche fantástico con 10 Leds!
Como queiras: Fai un xogo de luces diferente a estes e que quede chulo.
19 Outubro, 2016 by María L
Deixa unha resposta Cancelar a resposta
Required fields are marked *.
Descrición de Arduíno UNO
O IDE de Arduíno
Entradas e saídas dixitais
Condicional if … else
Sinais PWM e lectura serial
Array de LEDs e funcións
A posición dun servo
Servos de xiro continuo
Motor de corrente continua
Sensor de movemento PIR
O tanque de auga
Reloxo de area dixital
A máquina máis inútil
Feito con WordPress | Adaptación do tema: Yoko by Elmastudio


langs: es gl gl gl gl es gl en es en gl it it gl ceb gl gl es es fr gl gl gl gl gl gl gl es gl en el it gl gl en en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Cycloïd-E. Escultura cinética sonora. | tecnoloxia.org
Pareceume boísima a escultura cinética sonora “Cycloïd-E” de Cod.Act:
[youtube: Cycloïd-E] (Visto no tumblr de Conscientious Redux)
Baixo a etiqueta de “Cod.Act”, André e Michel Décosterd desenvolven producións artísticas (esculturas, instalacións, performances, etc.) que combinan o movemento e o son.
O movemento descrito polo Cycloïd-E recorda ao movemento caótico que realiza o dobre péndulo, pero neste caso non está movido pola acción da forza gravitatoria, senón polo movemento que lle proporciona un motor.
A escultura consiste nunha serie de tubos conectados entre si mediante eixes que permiten a libre rotación entre eles. Un motor central proporciona impulsos que producen o movemento global da estrutura, de xeito que o sistema segue un movemento aleatorio con constantes variacións nas traxectorias e velocidades dos tubos. Un movemento moi lento no brazo pode transformarse nunha rápida rotación dun dos seus segmentos, debido á transferencia de enerxía cinética a través da estrutura.
Para asociar un son ao movemento da escultura utilízanse unha serie de sensores situados nos eixes que unen os distintos segmentos, e que se encargan de recoller os datos de velocidade de cada un, a súa posición, o estado global da estrutura e a densidade das flutuacións. Estes datos son enviados a un ordenador central que se encarga de procesalos e de envíar os sinais resultantes aos altofalantes cos que están equipados os elementos do brazo.
Ademais o espectador percibe resonancias, ritmos, ecos, efecto doppler, etc. que dan unidade e harmonía ao conxunto.
Podes ver máis esculturas sonoras de Cod.Act na súa web
4 Xuño 2012 by María L
Categorías: Tecnoarte | Tags: Cod.Act, escultura, Mecánica, son, Tecnoarte | 0 comentarios
Deixa unha resposta Cancelar a resposta
Required fields are marked *.
Feito con WordPress | Adaptación do tema: Yoko by Elmastudio


langs: en gl gl gl gl es gl en es en gl ceb en gl gl gl lt pt en gl gl gl gl gl gl lt gl it fr ast gl gl gl es gl pt pt it it es it gl fr gl es es en pt ru

text:
Este material foi elaborado por Alicia Pérez durante unha licenza de formación da Consellería de Educación no primeiro trimestre do curso 20016-2017.
Ten unha licenza CC By-SA
22 Decembro, 2016 by Alicia Pérez
Que número estás a pensar?
Un tour por París!
Onde está o meu coche?
App Inventor e Arduíno
Acender un led RGB
Control de un coche Arduino por Bluetooth
Feito con WordPress | Adaptación do tema: Yoko by Elmastudio


langs: pt gl gl gl gl es gl en es en gl it it gl ceb gl gl pt hu gl gl gl gl gl gl gl gl gl gl gl gl gl gl ia gl gl gl gl gl en gl de gl gl gl gl gl gl gl gl gl de gl gl pt gl gl gl fr gl pt gl gl pt gl gl gl en gl gl gl en gl gl es gl gl gl gl gl gl gl gl gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
E dálle cos perigos de Internet!
Vía @mnlvilarinho chégame esta nova publicación en formato de banda deseñada do Valedor do Pobo: Os perigos de Internet (pdf)
A estas alturas dicir iso de “Os perigos de Internet” é como dicir “Os perigos da rúa”. Está claro que saír á rúa pode traer unha serie de perigos: pódenche roubar a carteira, pódete atropelar un coche, podes deixar o bolso esquecido en algures ou incluso podes chegar a falar cun descoñecido nun bar,  darlle o teu teléfono e acabar a cousa mal. Todo iso pode suceder, e para evitalo só hai que andar pola rúa con coidado e ter sentido común, pero non tería sentido pretender que os adolescentes queden pechados na casa ou se movan pola rúa da man da súa nai e do seu pai.
Pois o mesmo sucede con Internet. Mentres sigamos tratando a rede como un lugar cheo de perigos e non como o xenial universo informativo e comunicativo nada conseguiremos na educación dos rapaces e rapazas, e máis aínda se os tratamos coma se fosen parvos ou pretendemos que naveguen pola rede baixo supervisión materna e paterna. Ollo, non digo que non haxa que ensinar á rapazada a moverse pola rede con cordura e alentar das consecuencias que poden ter determinados actos (o mesmo que fóra de Internet), só penso que esta non é a forma correcta de facelo. Deben navegar libres, pero sendo conscientes do que fan e do que se debe ou non facer en Internet.
Por desgraza, son moitas as publicacións en diversos formatos que abordan o tema da educación sobre Internet dun xeito similar, e aproveito que teño esta do Valedor do Pobo nas miñas mans para debullala un pouquiño, aínda que podería facer o mesmo con moitas outras . Nesta en concreto atopo cousas que me chaman a atención:
“Pagar o recibo do instituto“. Estamos no ensino público ou privado? Que eu saiba, nos institutos públicos non se lles pasa ningún recibo ás familias. Como moito ha de pagarse o autobús das saídas que se fagan e soe ser pouca cantidade que se recolle en metálico. Non sei, pero tal e como están as cousas hoxe en día, con continuos ataques ao ensino público, isto chéirame moi mal.
“Pasar polo banco“. Hai tempo que funciona realmente ben a banca electrónica. Non hai que pasar fisicamente por unha sucursal bancaria para facer unha transferencia, pois Internet permite facer iso en apenas un minuto e con toda seguridade. Que no cómic se presente a un pai e a unha nai que non están ao tanto do que os seus fillos fan nas redes sociais pode pasar, pero que non usen Internet para nada xa resulta raro. Preséntase Internet como algo que é cousa de adolescentes e que só serve para comunicarse, e que as persoas adultas non usan a rede en absoluto. Non creo que isto reflicta ben a realidade.
[actualización] Como ben indica Lucía nun dos comentarios, o cómic reproduce os clásicos roles familiares sexistas: A nai está na casa regando as plantas mentres o pai chega de traballar fóra. O pai tamén é o que se ocupa do pagamento ao banco.
“Non me estraña que suspendan“. Nesta e nas anteriores viñetas identifícase o uso das redes sociais co fracaso nos estudos. É certo que para un rapaz ou rapaza de instituto resulta moito máis interesante estar a comunicarse coas amizades por Internet que poñerse a estudar un tema aburrido dun libro de texto, pero cando non había Internet tamén buscabamos calquera actividade máis interesante que facer os deberes: xogar coa “maquiniña”, xuntarnos na casa dunha amiga a charlar, saír a facer deporte, falar por teléfono (coa correspondente rifa), escoitar música, escribir cartas, … e non por iso se suspendía. A cuestión está en saber administrar o tempo e en ser responsable, pero a culpa non é hoxe das redes sociais do mesmo xeito que nos anos 80 non se suspendía por xogar co spectrum ou co commodore 64. Hoxe en día nas redes sociais están todos os rapaces e rapazas, os que aproban e os que suspenden, os que sacan boas notas, regulares e malas.
“Os móbiles están prohibidos“. No cómic dáse por feito que os móbiles están prohibidos nos centros de ensino, ignorando que non sempre é así e que cada vez hai máis xente cuestionándose esta prohibición e mudando as normativas dos centros, facéndoas máis flexibles. Non me vou repetir agora, pois xa contei hai tempo a miña opinión ao respecto en educacontic. Non se trata de permitir que o alumnado se dedique na clase a tuitear sobre o partido de fútbol do domingo no canto de traballar, senón de regular os usos que un dispositivo móbil pode ter nun centro de ensino, moitos deles moi educativos.
“Fóra de clase“. Desde logo que moi pedagóxica non é a medida. Non penso que sexa unha forma de solucionar os problemas, nin me parece acertado que  se poña como exemplo do comportamento que debe ter un docente. Ademais, nunha publicación que se supón educativa o papel dun docente semella que nada ten que ver con educar ao alumnado no uso da rede. Vaia!, menos mal que está o Valedor do Pobo para educar ao alumnado no mundo de Internet, pois o profesorado non sabe ou ten que se dedicar a outras cousas :-(
“Mándallas, non pasa nada“. Paréceme necesario que se fale dos perigos do sexting e do grooming. Porén, penso que é un erro limitarse a falar disto, pois son casos moi minoritarios, e pode dar lugar a que as familias que non son usuarias das redes interpreten que estas son prácticas habituais, metendo máis medo do debido.
Penso que a identidade dixital e a privacidade na rede son temas que hai que abordar de forma máis global e completa, pois sóese ver entre a rapazada bastante inconsciencia en moitas actuacións, e cústalle discernir entre o que pode ser público e o que debe manterse no ámbito privado. Falar unicamente dos casos máis graves, como o que lle sucede á rapaza do cómic, e non abordar outro tipo de comportamentos non creo que axude á educación dos rapaces e rapazas que xa teñen claro que non se debe enviar a un descoñecido unha foto na que se está espida, que son a maioría.
“Aquí creo que pode quedar moi ben“. Para ser unha publicación de 2013 véxoa bastante desfasada. Hai anos, cando a única maneira de conectarse a Internet era a través dun ordenador de mesa ou portátil coa conexión á rede contratada no fogar, esta medida podería se útil para controlar (en parte, pois sempre estaba a casa do colega ou o ciber para escapar dos pais), pero hoxe en día, cando a maioría dos adolescentes teñen conexión a Internet no teléfono móbil, resulta absurda. Desde logo que a solución non é eliminar o acceso a Internet desde o móbil e volver ao pasado. Internet está aí, vano usar sempre, e prohibir o acceso non educa.
“Fareivos os meus amigos para que poidades ver todo o que fago“. Paréceme estupendo que a nai e o pai sexan amigos dos seus fillos e fillas e vexan todo o que fan e contan, pero hai que recoñecer que non é o habitual. Na infancia é así, pero ao chegar á adolescencia a maioría das persoas desexan ter o seu espazo de intimidade e non compartir coa familia todo o que pensan. Aquí todas, incluídas as persoas que deseñaron esta publicación, tivemos 15 e 16 anos, e podemos lembrar como daquela reclamabamos o noso espazo privado. A única solución aos problemas de mal uso das redes é esta?
Non vou unicamente a criticar, así que vou propoñer unha alternativa. Velaquí varias pautas que na miña opinión deben terse en conta na educación sobre Internet:
Presentar sempre Internet como algo positivo, cheo de vantaxes, e non como unha fonte de perigos, pois do contrario a mensaxe pode producir rexeitamento nas persoas ás que vai dirixida.
As persoas son intelixentes, e non parvas. Nin todos os rapaces e rapazas son uns inxenuos aos que se lles pode enganar facilmente, nin todos os pais e nais están completamente fóra de órbita descoñecendo o mundo virtual. Isto non quita que haxa cousas que se deban difundir e dar a coñecer para mellorar a protección tanto dos menores como dos maiores de idade, pero sempre respectando a súa intelixencia.
Os problemas de conduta, dentro e fóra da rede, soluciónanse mediante a educación, a toma de conciencia, a adquisición dunha actitude respectuosa e educada, etc., pero non mediante a prohibición nin mediante o medo.
Débense ter en conta as características da tecnoloxía actual e do uso que a xente nova fai dela, tentando ter unha visión de futuro, pois do contrario transmítese unha mensaxe obsoleta e inaplicable, facendo que o discurso perda solidez.
Agardo que este artigo sirva para a reflexión e o debate. Que opinades?
3 Outubro 2013 by María L
Categorías: Internet, Opinión | Tags: Internet, redes sociais | 15 comentarios
V Xornada Monográfica de APETEGA: As redes sociais na educación
O sábado 12 de novembro terá lugar no I.E.S. de Brión a V Xornada monográfica de Apetega, que este ano tratará o tema das redes sociais na Educación.
Contará con dous grandes expertos no tema: Juan José de Haro e Juan Carlos López Ardao, que nos achegarán ao mundo das redes sociais aplicadas ao procesos educativos.
Tedes ata o 5 de novembro para inscribirvos.
Podes consultar máis información na web de apetega
Cartel anunciador da Xornada
30 Outubro 2011 by María L
Categorías: Convocatorias | Tags: apetega, Convocatorias, educación, redes sociais, xornadas | 0 comentarios
Despois de meses probando diferentes servizos gratuítos que non convencían a ninguén, o profesorado de tecnoloxía volve á súa rede orixinal en ning: Tecnoprofes http://tecnoprofes.ning.com.
Isto é posible grazas a Microlog, que se ofreceu a patrocinarnos.
Agardamos que sexa un recurso de utilidade para todo o profesorado de tecnoloxía.
Noutra orde de cousas, veredes que o deseño de tecnoloxia.org está a mudar. Aínda está en obras, polo que poderedes botar en falta alguns contidos, que agardo que estean dispoñibles en pouco tempo.
14 Setembro 2011 by María L
Categorías: Web, Xeral | Tags: educación, profesorado, redes sociais | 2 comentarios
ArtFutura 2010. Programa audiovisual no Marco (Vigo)
Comeza a edición 2010 de ArtFutura, o festival de Cultura e Creatividade Dixital que explora os proxectos e as ideas máis importantes xurdidas no panorama internacional do new media, o deseño de interacción, os videoxogos e a animación dixital. As súas actividades, que se desenvolverán en varias cidades simultaneamente, inclúen conferencias, talleres, instalacións, exposicións e actuacións en directo.
En Vigo poderemos asistir ao programa audiovisual, que terá lugar no Marco (Museo de Arte Contemporánea de Vigo) a partir de mañá, 4 de novembro.
A edición deste ano ten como protagonista o documental ‘We Live in Public’, un filme sobre as redes sociais e a privacidade en Internet, gañador da pasada edición de Sundance, e que forma parte da colección permanente do MoMA de Nova York. Aquí vai o trailer:
[We Live In Public TRAILER from We Live in Public on Vimeo.]
Podédelo ver no Marco mañá xoves 4, o venres 19 e o sábado 20 de novembro, no programa A.
E se vos gusta a animación 3D, non vos perdades o resto de proxeccións dos programas B, C e D, como 3D ArtFutura Show ou Futura Graphics.
Esta é unha das curtas que se vai proxectar: Salesman Pete de Marc Bouyer, Max Loubaresse e Anthony Vivien.
[Salesman Pete from Salesman Pete on Vimeo.]
Consulta aquí o programa completo no Marco…
3 Novembro 2010 by María L
Categorías: Convocatorias, Tecnoarte | Tags: 3D, animación, artfutura, documental, redes sociais | 0 comentarios
Nova rede do profesorado de tecnoloxía en grou.ps
O verán non é a época máis axeitada para andar por unha rede de traballo e fedellar nela, pero o peche das contas gratuítas de ning este mes obríganos a mudarnos xa a outro sitio.
A nova rede do profesorado de tecnoloxía está en http://grou.ps/tecnoprofes/, así que hai que ir abandonando a anterior que tiñamos en http://tecnoprofes.ning.com/
Probáronse varios sitios, e grou.ps é a que nos ofrece posibilidades máis semellantes ás que tiñamos en ning, aparte de poder migrar case todo o contido que alí tiñamos.
Intentouse tamén que o ITE se fixese cargo do aloxamento da nosa rede, pero queren ter só unha rede educativa global como a de Internet en el Aula, e que todas as redes do profesorado funcionen como subgrupos dela. Xa se verá como o fan cando migren a rede aos seus servidores e se introducen un servizo multirede, pero un subgrupo ten moi poucas posibilidades de comunicación e non é o que buscabamos.
Bueno, pasádevos por http://grou.ps/tecnoprofes/ a fochicar e cando comece o curso a ver se lle damos algo de movemento, pois non é o alumnado o único que ten o labor de aprender. O profesorado podemos e debemos formarnos aprendendo do que fan os compañeiros e compañeiras, e ter un lugar onde compartir e intercambiar é fundamental.…
17 Xullo 2010 by María L
Categorías: Xeral | Tags: educación, profesorado, redes sociais | 0 comentarios
1 2 Seguinte »
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb en gl es gl gl gl gl gl pt pt sv es gl gl gl gl gl lt pt fr gl gl gl gl gl gl es en pt gl pt fa ca ru gl gl gl gl gl gl gl gl ja ja ja ja ja ja gl gl gl gl es ja nl ja gl gl gl es pt en sv fr de de fr fr fr sv en fr en ja fr de fr es nb fr de en en sv de de fr en fr it fr de fr fr fr fr fr fr fr fr en fr fr it fr en fr de fr fr fr fr fr fr de fr fr fr nl fr de fr fr fr fr pt fr fr fr de da fr zh fr fr fr en fr fr fr da fr fr fr fr fr fr fr fr en da zh fr de fr fr fr fr fr fr da oc oc oc oc en en zh zh fr de fr fr oc fr fr fr fr fr fr fr fr fr fr fr fr fr en gl en pl pt pt gl en pt tr ja ru gl es es ru es es cs en en kn ru en bn en en gl te ceb en en kn gl gu ceb en en en en kn gl en ceb en en kn gl en ceb en en kn gl en ceb en en en en kn lt en ceb en en kn gl en ceb en en kn gl en ceb en en en en kn gl en ceb en en kn bn ceb en en kn ckb ceb en en kn te ceb en en kn si ceb en en kn gu ceb en en kn en kn gl gl ja gl pt gl gl gl en es gl pt gl gl gl gl gl gl gl gl gl pt en gl gl gl gl gl gl lt gl it fr ast gl gl gl es gl pt pt it it es it gl fr gl es es en pt ru

text:
Control de un coche Arduino por Bluetooth | App Inventor
Imos a controlar a velocidade e o sentido de avance dun coche con Arduíno mediante Bluetooth.
Faremos o control de sentido de xiro de dous motores de corrente continua.
Mediante PWM imos controlar as súas velocidades de xiro.
2 Resistencias: unha de 1kΩ e outra de 560Ω, para o divisor de tensión do BT.
Módulo integrado L298N (para o control dos motores)
Dúas rodas para os motores
(1: Bluetooth, 2: Conrolador de motores L298N, 3: Motor e roda, 4: Roda tola)
Para a montaxe do chasis podes consultar esta páxina.
Que é o controlador L298N?
O L298 tamén, coñecido como driver ou dobre ponte h, é un dispositivo electrónico, en forma de circuíto integrado, formado a base de transistores para poder controlar, con base a pulsos, o sentido da corrente, podendo inverter así, a polaridade das súas saídas. Esta formado, a grandes liñas, por dúas pontes h, que poden controlar motores de corrente continua (D.C.) de 5 e 12 voltios e pode soportar ata 1 e 2 Amperios.
OUT1: Conexión “+” para o motor A.
+12V: Conexión de alimentación, máximo 35 V DC.
+5V: Proporciona 5 V para alimentar a placa Arduíno.
ENA: Habilita o motor A. Hai que quitar a ponte, así podemos introducir por el pulsos PWM e controlar a velocidade do motor de continua.
IN1: Pins de control dos motores
ENB: Habilita o motor B. Hai que quitar a ponte, así podemos introducir por el pulsos PWM e controlar a velocidade do motor de continua.
OUT3: Conexión “+” para o motor B.
OUT4: Conexión “-” para o motor B.
No módulo L298N é posible que as entradas ENA e ENB traian unha ponte de fábrica… quitamos as pontes das entradas ENA e ENB.
Conectamos un motor ás saídas OUT1 e OUT2.
Conectamos o outro motor ás saídas OUT3 e OUT4.
Realizamos as seguintes conexións, dende o módulo L298N a Arduino:
Alimentamos con 9 V o módulo L298N, conectándoo a +12V (Vcc) e Gnd.
Conectamos a saída de 5 V e o Gnd do módulo L298N aos 5 V e Gnd do Arduíno. É moi importante non esquecer conectar o cable do Gnd ao Arduíno.
Ao conectalo desta maneira, a saída de 5 V do módulo L298N alimentará ao Arduíno, e non necesitaremos alimentar o Arduíno con ningunha outra fonte de alimentación.
Realizamos as seguintes conexións, dende o Bluetooth HC-05 a Arduino:
TXD ⇒ 0 → RX
O módulo Bluetooth aliméntase con 3,3 V.
Programación en IDE de Arduíno
Cando vaias  cargar o programa ao Arduíno, quita o cable vermello de alimentación do módulo Bluetooth (se tentas cargar co módulo Bluetooth conectado, dará erro). Unha vez cargado o programa no Arduíno, volve conectar o cable vermello do módulo Bluetooth.
// Conexións do Motor A char val; int enA = 10; int in1 = 9; int in2 = 8; // Conexións do Motor B int enB = 5; int in3 = 7; int in4 = 6; void setup() { Serial.begin(9600); // Terminais de saida no Arduino pinMode(enA, OUTPUT); pinMode(enB, OUTPUT); pinMode(in1, OUTPUT); pinMode(in2, OUTPUT); pinMode(in3, OUTPUT); pinMode(in4, OUTPUT); analogWrite(enA, 90); analogWrite(enB, 90); } void loop() { if( Serial.available() ) val = Serial.read(); // Avanza Motor A if( val == '1' ) { digitalWrite(in1, HIGH); digitalWrite(in2, LOW); } // Avanza Motor A e B if( val == '2' ) { digitalWrite(in1, HIGH); digitalWrite(in2, LOW); digitalWrite(in3, HIGH); digitalWrite(in4, LOW); } // Avanza Motor B if( val == '3' ) { digitalWrite(in3, HIGH); digitalWrite(in4, LOW); } // Parar A if( val == '4' ) { digitalWrite(in1, LOW); digitalWrite(in2, LOW); } // Parar A e B if( val == '5' ) { digitalWrite(in1, LOW); digitalWrite(in2, LOW); digitalWrite(in3, LOW); digitalWrite(in4, LOW); } // Parar B if( val == '6' ) { digitalWrite(in3, LOW); digitalWrite(in4, LOW); } // Retrocede A if( val == '7' ) { digitalWrite(in1, LOW); digitalWrite(in2, HIGH); } // Retrocede A e B if( val == '8' ) { digitalWrite(in1, LOW); digitalWrite(in2, HIGH); digitalWrite(in3, LOW); digitalWrite(in4, HIGH); } // Retrocede B if( val == '9' ) { digitalWrite(in3, LOW); digitalWrite(in4, HIGH); } if( val == 'A' ) { analogWrite(enA, 70); analogWrite(enB, 70); } if( val == 'B' ) { analogWrite(enA, 110); analogWrite(enB, 110); } if( val == 'C' ) { analogWrite(enA, 150); analogWrite(enB, 150); } if( val == 'D' ) { analogWrite(enA, 200); analogWrite(enB, 200); } if( val == 'E' ) { analogWrite(enA, 250); analogWrite(enB, 250); } }
// Conexións do Motor A
int enA = 10;
int in1 = 9;
int in2 = 8;
// Conexións do Motor B
int enB = 5;
int in3 = 7;
int in4 = 6;
// Terminais de saida no Arduino
// Avanza Motor A
if( val == '1' )
// Avanza Motor A e B
if( val == '2' )
// Avanza Motor B
if( val == '3' )
if( val == '4' )
// Parar A e B
if( val == '5' )
if( val == '6' )
if( val == '7' )
// Retrocede A e B
if( val == '8' )
if( val == '9' )
if( val == 'A' )
if( val == 'B' )
if( val == 'C' )
if( val == 'D' )
if( val == 'E' )
Segundo se envíen os caracteres A, B, C, D o E, a velocidade dos motores será 70, 110, 150, 200 o 250 respectivamente. Estes valores producen distintos ciclos útiles (Duty Cycle) de PWM.
Programación en App Inventor
Inserimos os elementos indicados:
sdl_Conectar é un SelectorDeLista.
Btn_Desconectar é un Botón.
B1 … B9 son Botóns.
A … E son Botóns.
Vinculamos o Bluetooth e do dispositivo Android.
Segundo a tecla pulsada envíase un carácter mediante BT.
Coas teclas “Avanza” moverase cara adiante o motor A, o motor B ou os dous.
Coas teclas de “Parar” pararase o motor A, o motor B ou os dous.
Coas teclas de “Retro” retrocederá o motor A, o motor B ou os dous.
Para controlar a velocidade dos motores utilizaremos 5 botóns, segundo o botón pulsado enviarase o carácter: A, B, C, D ou E, que indicará un nivel de velocidade.
A  lento (70), B un pouco máis rápido (110), C máis rápido (150), D moi rápido (200) e E máxima velocidade (250).
Poderíase enviar a velocidade mediante un Deslizador (como vimos no titorial de Bluetooth co LED RGB), pero é máis sinxelo enviando só 5 niveis de velocidade con estes botóns. Xa que resulta máis sinxelo enviar un carácter que varios, se tivésemos que enviar a velocidade 125, por exemplo, o código complicaríase.
O movemento do coche pode ter problemas pola falta de paralelidade das rodas. Posiblemente un motor vire máis rápido que o outro. Podes tentar corrixilo mediante a variable de velocidade.
7 Novembro, 2016 by Alicia Pérez
Que número estás a pensar?
Mellora o teu Xilófono
Un tour por París!
Onde está o meu coche?
App Inventor e Arduíno
Acender un led RGB
Control de un coche Arduino por Bluetooth
Feito con WordPress | Adaptación do tema: Yoko by Elmastudio


langs: ca gl gl gl gl es gl en es en gl it it gl ceb gl gl id ast gl gl gl en en gl gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
O xenga é un xogo moi interesante para estudar o equilibrio e estabilidade das estruturas. Consiste nun conxunto de bloques de madeira que se colocan de forma cruzada por niveis de tres bloques xuntos ata formar unha torre de certa altura. Cada xogador ou xogadora deberá retirar un bloque de calquera dos niveis inferiores e colocalo na parte superior da torre, facendo medrar o seu tamaño. Gaña quen realizou a xogada anterior á que fixo que a torre se derrubase.
Xogaremos mellor se sabemos un pouquiño sobre o centro de gravidade e a súa relación co equilibrio dunha estrutura, aínda que tamén conta ter destreza e delicadeza movendo as pezas para non facer vibrar demasiado unha torre en equilibrio inestable.
Iso precisamente é o que quixeron demostrar na empresa Caterpillar poñendo as súas máquinas Cat ® a xogar ao xenga: a habilidade dos operadores e a potencia, forza, axilidade e precisión das máquinas. Todo un espectáculo!
[youtube: Built For It™ Trials – Stack: Largest Board Game Played with Cat® Excavators]…
18 Abril 2014 by María L
Categorías: Estruturas e Arquitectura | Tags: escavadora, Jenga, máquina, Xogos | 0 comentarios
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl es gl gl gl gl es gl en el it gl gl en en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Urban Insects. Vehículos vistos desde abaixo. | tecnoloxia.org
A artista búlgara Yasena Popova está a traballar en tomar imaxes de obxectos desde unha perspectiva diferente á que temos costume de ver. Na súa páxina de Flickr ofrécenos unhas interesantes imaxes de vehículos vistos desde abaixo. Aquí tedes algunhas:
Non pensedes que foi fácil fotografar estes vehículos:
Podes ver a galería completa en Flickr
9 Setembro 2014 by María L
Categorías: Tecnoarte | Tags: fotografía, Mecánica, Tecnoarte | 0 comentarios
Deixa unha resposta Cancelar a resposta
Required fields are marked *.
Feito con WordPress | Adaptación do tema: Yoko by Elmastudio


langs: es gl gl gl gl es gl en es en gl it it gl ceb gl gl es gl gl en en gl en pl gl ro en de gl gl gl gl gl en gl gl es gl gl gl en gl ca es ca de gl gl gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Dependendo da altura da caída ou do caudal de auga, as centrais hidroeléctricas poden utilizar diferentes tipos de turbinas. Aquí tedes algunhas fotografías, animacións e vídeos:
[youtube: 3 Virtual Turbines: Pelton, Francis and Kaplan]
Utilízase cando se dispón dun gran salto de auga pero non de moito caudal.
[youtube: Pelton water turbine, 715 kVA]
Emprégase para saltos de auga inferiores a 60 m e moito caudal.
[youtube: Turbina de Yacyreta – Kaplan]
7 Novembro 2011 by María L
Categorías: Enerxía | Tags: Enerxía, hidroeléctrica, turbinas | 2 comentarios
Houbo un tempo en que alá onde había un río con suficiente caudal construíase unha presa para facer un encoro que alimentase unha central hidroeléctrica. Despois da desfeita é cando nos damos de conta da destrución dos ecosistemas e queremos recuperalos, polo menos é así en algures.
Neste vídeo podes ver a demolición controlada da presa de Condit, que restablece o caudal natural do río White Salmon (Estado de Washington, EEUU):
[youtube: Spectacular Time Lapse Dam Removal Video] (Visto en likecool)
A maioría das centrais hidroeléctricas que existen en Galicia non cumpren a Directiva Marco da Auga (DMA), que asegura o estado ecolóxico dos ríos, e moitas construíronse máis por intereses económicos de particulares que por necesidades enerxéticas reais da poboación.
Neste vídeo falan do caso do encoro de A Baxe no río Umia, en Caldas de Reis:
[youtube: Demolicion de presas en telediario TVE1]
Centrais hidroeléctricas? Poden ser necesarias, pero non a calquera prezo. Cómpre un uso e aproveitamento máis racional dos recursos e espazos naturais, pois son patrimonio de todas as persoas.
[Lista de reprodución de youtube: Defendendo os Rios da Amazônia]
Para repasar o funcionamento das centrais hidroeléctricas:
Flash eitb: Energía hidroeléctrica
4 Novembro 2011 by María L
Categorías: Enerxía | Tags: auga, demolición, Enerxía, hidroeléctrica | 0 comentarios
Feito con WordPress | Adaptación do tema: Yoko by Elmastudio


langs: es gl gl gl gl es gl en es en gl ceb es gl ca gl gl gl gl gl gl gl es es en sv fr de de en uk gl kn en es en gl gl es es en sv fr de de en en gl kn en gl es es en sv fr de de fr fr en es es gl ru kn en gl es ceb en sv fr en ceb en kn gl en gl gl ca gl gl en ru gl en en en pt en en ceb gl en en en it ja ko tr gl zh zh en gl en en en gl gl gl gl en el it gl gl gl es pt gl gl gl pt es gl gl gl pt pt en gl ar es gl en en en gl gl gl ca gl ca gl gl gl gl gl gl gl gl it gl gl gl gl gl gl gl gl en gl gl gl gl es gl pt en gl gl ca ca gl hu en gl it it es es gl pt es es gl pt gl gl gl gl en gl gl es gl gl vi gl gl gl gl it fr gl es es en pt ru

text:
Xa coñecemos un bucle, que é o representado pola función loop() {programa} que encerra o programa. Esta función fai que as instrucións que se atopan dentro do paŕentese se executen indefinidamente, mentres a tarxeta arduino estea conectada.
Pero en ocasións necesitamos que se repitan unha serie de instrucións un número determinado de veces, ou queremos que se repitan mentres se cumpra unha condición determinada. Para estes casos utilizamos os bucles for() e while().
Guía de programación: Funcións de control
for(inicio; condición; modificador) { proceso }  (Por …)
Esta función permite realizar bucles, para que as funcións contidas entre os parénteses se executen un número determinado de veces.Exemplo: Executamos o proceso 10 veces, é dicir, se se cumpre a condición de que a<10 (desde a=0 ata a=9). Cando a=10 non se cumpre a condición e sae do bucle. for(inicio,condición,modificador)
for( int a=0; a<10; a++) {
while(condición) { proceso } (Mentres …)
Mentres se cumpra a condición establecida entre parénteses execútase o proceso encerrado baixo chaves. O bucle finaliza cando se deixa de cumprir a condición.
Exemplo1: Executamos un proceso mentres o pin 2 estea desactivado
while(digitalRead(2)==0) { // acción a repetir }
// acción a repetir
Exemplo2: Executamos un proceso 10 veces
a=0; while(a<10) { // proceso a repetir a++; }
// proceso a repetir
Exemplo 3: Agardamos mentres o pulsador está activado, sen executar ningún proceso
Serve para romper calquera bucle for(), while() ou do…while() aínda que non se cumpran as condicións establecidas.
Debemos conectar ao pin 13 un LED e unha resistencia de protección menor de 1kΩ (por exemplo de 220Ω ou de 560Ω). Conectaremos tamén un pulsador e unha resistencia de 10kΩ ao pin 2.
10 Outubro, 2016 by María L
Deixa unha resposta Cancelar a resposta
Required fields are marked *.
Descrición de Arduíno UNO
O IDE de Arduíno
Entradas e saídas dixitais
Condicional if … else
Sinais PWM e lectura serial
Array de LEDs e funcións
A posición dun servo
Servos de xiro continuo
Motor de corrente continua
Sensor de movemento PIR
O tanque de auga
Reloxo de area dixital
A máquina máis inútil
Feito con WordPress | Adaptación do tema: Yoko by Elmastudio


langs: it gl gl gl gl es gl en es en gl ceb en gl it gl gl gl en es gl es pt es en gl gl gl gl gl gl gl gl es gl es gl en sv fr de de fr fr fr sv en fr en ja fr de fr es nb fr de en en sv de de fr en fr it fr de fr fr fr en gl en es en en en en en hbs_lat pt en en cs en kn en hbs_lat en gl en gl gl gl en gl pt en en kn en kn en kn en ja gl en gl gl gl gl gl gl gl gl gl gl gl gl gl gl es es es es gl gl gl gl pt en gl gl gl gl gl gl lt gl it fr ast gl gl gl es gl pt pt it it es it gl fr gl es es en pt ru

text:
Bluetooth e Arduino: Acender un led RGB | App Inventor
Imos conectar un led RGB á tarxeta Arduíno e variaremos as súas tres cores mediante Bluetooth co noso dispositivo Android.
Podes consultar previamente as seccións de Arduíno:
3 Resistencias de 560Ω, para a protección do led RGB
2 Resistencias: unha de 1kΩ e outra de 560Ω, para o divisor de tensión do BT.
Pila 9V e conector ou alimentador (opcional)
Poderíamos  conectar os pins RX e TX do bluetooth aos equivalentes de Arduíno nos pins 0 e 1 dixitais de forma cruzada (BT Tx  a Arduino Rx e BT Rx a Arduino Tx), pero desta maneira perderiamos  comunicación serie de Arduíno co PC a través do USB, xa que os pins 0 e 1 se utilizan nesta comunicación.
O que imos facer é habilitar os pins 10 e 11 de Arduíno para que funcionen como pins Rx e Tx respectivamente, e conectarémolos de forma cruzada cos pins Rx e Tx do módulo bluetooth. Deste xeito xa non sería necesario desconectar a alimentación do Bluetooth para cargar o programa no Arduíno e ademais teriamos baleiras as entradas 0 e 1 do Arduíno, para poder así realizar unha comunicación serial se o desexamos.
Para conectar o led RGB utilizamos os pins PWM 3, 5 e 6. Neste caso usamos un led RGB de cátodo común.
Con esta conexión, na programación no IDE de Arduino temos que importar a librería SoftwareSerial, que se encarga de habilitar a comunicación serie con outros pins. Esta librería vén de serie no IDE, creamos un novo obxecto serie chamado BT conectado aos pins 10 e 11:
#include     // Librería que permite establecer comunicación serie noutros pins.
SoftwareSerial BT (10,11);    // Indicamos que o pin 10=RX e o 11=TX.
int ledred = 3 ;    // Pin LED Red
int ledgreen = 5 ;  // Pin LED Green
int ledblue = 6 ;   // Pin LED Blue
BT.begin ( 9600 );        // Velocidade do porto do módulo Bluetooth
pinMode ( ledred , OUTPUT );
pinMode ( ledgreen , OUTPUT );
pinMode ( ledblue , OUTPUT );
while (BT.available()>0){    // Cando haxa datos dispoñibles
int red = BT.parseInt ();       // Lemos o primeiro valor enteiro (Red) e almacenámolo na variable
int green = BT.parseInt ();     // Lemos o segundo valor enteiro (Green) e almacenámolo na variable
int blue = BT.parseInt ();      // Lemos o último valor enteiro (Blue) e almacenámolo na variable
if (BT.read()=='\n'){           // Cando lea o carácter fin de liña ('\n') quere dicir que finalizou o envío dos tres valores
analogWrite(ledred, red);     // Enviamos os valores dos tres cores ao LED RGB através de PWM
A aparencia da app será como mostra na seguinte figura:
Cor de fondo da pantalla: gris escuro
Selector de lista que chamaremos CONECT (o podes atopar no bloque de Interfaz de usuario)
Etiqueta co texto LED RGB
Tres Contedores horizontais que teñen no seu interior unha Etiqueta co texto da cor e un Deslizador
Un elemento ClienteBluetooth1 (o podes atopar no bloque de Conectividad)
A conexión Bluetooth depende do Selector de Lista que chamamos CONECT.
Ao inicializar a pantalla a App tomará todas as conexións Bluetooth e as listará neste elemento.
Unha vez pulsamos o selector CONECT mostraranos o listado de conexións e establecerá conexión co módulo Bluetooth conectado ao Arduino.
Unha vez conectado cambiará a cor de texto a azul.
Cada un dos tres Deslizadores realizan a mesma función, un para cada cor. Cando hai un cambio de posición en calqueira dos Deslizador, comprobamos se temos conexión Bluetooth e enviamos os valores redondeados dos Deslizadores vermello, verde e azul, separados con comas e rematando cun retorno de carro, por exemplo: 145 , 34, 210 \n
Serás quen de engadir outro Deslizador para controlar con el os outros tres para que así estean sincronizados?
Unha Pista. En App Inventor:
Cuando  [DeslizadorAgregado] Posición cambiada]ejecutar
poner [REDDeslizador] [Posición DelPulgar] a [DeslizadorAgregado] [Posición DelPulgar]
poner [GREENDeslizador] [Posición DelPulgar] a [DeslizadorAgregado] [Posición DelPulgar]
poner [BLUEDeslizador] [Posición DelPulgar] a [DeslizadorAgregado] [Posición DelPulgar]
(Lembra que programando existen varias solucións)
Na anterior práctica conectábamos o Bluetooth nas entradas dixitais (0,1) RX e TX  do Arduíno, pero nesta práctica cambiamos a conexión do Bluetooth utilizando Software Serial BT (10,11), é  dicir, que o pin 10 do Arduino é o RX e o pin 11 é o TX, de tal xeito que nos quedan baleiras as entradas TX e RX do Arduíno.
Serás quen de cambiar as conexións do Bluetooth para conectalo as entradas TX e RX do Arduíno? Lembra que na programación no IDE tes que usar a función Serial para comunicarte.
16 Novembro, 2016 by Alicia Pérez
Que número estás a pensar?
Mellora o teu Xilófono
Un tour por París!
Onde está o meu coche?
App Inventor e Arduíno
Acender un led RGB
Control de un coche Arduino por Bluetooth
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl es gl gl gl pt it gl gl gl gl es gl hu gl gl gl gl gl es gl gl gl gl gl gl gl gl gl gl zh gl gl gl gl en gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Opinión | tecnoloxia.org | Page 3
A propósito do borrador do proxecto de decreto do galego no ensino
Permítanme unha pregunta. Cales son os criterios pedagóxicos e científicos nos que se basea esta decisión?
16 Marzo 2010 by María L
21 de xaneiro: A Compostela co galego no ensino!
Este xoves 21 de Xaneiro non irei á clase, pois súmome á convocatoria de folga e asistirei á manifestación en Santiago de Compostela convocada por Queremos Galego.
Todo isto vén a conto da presentación por parte da Consellería de Educación do documento de Bases para o decreto do plurilingüismo no ensino non universitario de Galicia.
Para informarvos da situación, recoméndovos encarecidamente a lectura da Análise da Real Academia Galega. Trátase dun extenso, rigoroso, serio e firme documento de análise feito polos compoñentes desta institución. Un magnífico traballo.
Consultar en pdf a análise da RAG
Resulta tamén interesante a lectura do ditame de Consello da Cultura Galega. (Actualización 04/02/2010)
Consultar en pdf a análise do CCG
Ademais, a Coordinadora de Traballadores/as de Normalización da Lingua (CTNL) fixo unha extensa compilación de artigos, entrevistas e posicionamentos públicos que podedes consultar para informarvos.
Consultar web do compilatorio
Aparte de todo o escrito e argumentado ata agora a través de diversos medios, pouco máis podo dicir sobre isto, pero desexo resaltar dúas cousas:
A lingua galega é cultura.
A lingua galega é cultura, e a cultura propia dun pobo hai que defendela, promovela, difundila, protexela e asimilala.
As escolas e institutos son lugares onde se transmite a cultura, ensínase e apréndese.
Non resulta ético que as directrices, decretos ou leis que rexen o currículo e o funcionamento das escolas e institutos baséense no menosprezo ou no rexeitamento á lingua propia. Iso constitúe non só un ataque á cultura dun país, senón tamén á institución educativa e á labor formativa que se está a facer nela.
As decisións que afecten ao ensino débense basear en criterios estrictamente educativos, científicos e técnicos.
Estase utilizando o ensino como campo de batalla político, e iso paréceme unha auténtica barbaridade.
Presentar un decreto que non atende a criterios pedagóxicos, aos informes científicos sobre sociolingüística elaborados por universidades e institucións de prestixio e que carece de viabilidade técnica e organizativa supón unha total falta de respecto pola educación e polo traballo que se está a realizar nas escolas e institutos.
Nas aulas galegas dedicámonos a ensinar, a aprender e a compartir. A educar, en definitiva, e nin a escola nin a lingua galega merécense este brutal ataque.
Xa o dixen outras veces: é moi triste que un pobo teña que saír á rúa a defender o seu patrimonio cultural, pero alí estaremos.
Actualización (1 de febreiro de 2010):
[youtube: Queremos Galego 21X manifestación]
[Manifestación “Queremos Galego” 21-01-2010 from SonCine on Vimeo]…
19 Xaneiro 2010 by María L
Categorías: Opinión | Tags: galego, Opinión | 0 comentarios
Os electróns móvense motivados polas electroas!!??
Non podo deixar de alucinar ao ver os libros dixitais de Digital-Text, concretamente o tema de circuítos eléctricos de 1º e 2º de ESO.
Mirade como explican a diferencia de potencial (Fai clic na imaxe para ampliala):
Vaia! Así que os electróns móvense a través dun condutor porque están motivados por electroas que se atopan ao final do camiño!
Desgraciadamente é algo habitual atopar nos libros de texto imaxes sexistas e linguaxe sexista, pero había tempo que non atopaba unha imaxe sexista tan lamentable e patética.
Aparte disto, as explicacións tamén deixan moitísimo que desexar. Hai unha falta de rigor alucinante, e incluso resulta insultante, pois trata ao alumnado de 12-13 anos como se fose estúpido.
Pódense explicar estas cousas de xeito sinxelo, adaptando os contidos á idade do alumnado, pero nunca perder o rigor científico. O potencial non é ningunha “motivación”, a intensidade non mide o “número” de electróns por segundo, os enchufes non son “xeradores” de corrente alterna, a potencia non é a “rapidez á hora para realizar un traballo”, e un longo etcétera.
Vamos, que se analizamos a fondo o material non sei se é máis grave a imaxe do electrón saído que corre detrás da electrona cursi cun laciño ou a cantidade de erros conceptuais que transmite este libro dixital.
Outra cousa que me chama a atención é que este contido estea dirixido ao ensino da tecnoloxía. Dígoo porque un dos obxectivos principais do estudo da electricidade en tecnoloxía debe ser, e así o marca o currículo, o deseño de circuítos que cumpran unha función predeterminada, o que constitúe a actividade tecnolóxica, sen embargo é algo que non se traballa nesta unidade, que aborda os contidos só dende o punto de vista … ía dicir científico, pero por suposto que tampouco.
Dito isto, resulta alucinante que Digital-Text sexa unha das empresas que recibiu subvencións para dotar de libros dixitais ao plan Escola 2.0 que está impulsando o goberno. Estamos pagando esta bazofia?
Reafirmo o meu convencemento: Non aos libros de texto, nin analóxicos nin dixitais.
(Atopeino grazas a @jordijubany que ligou ravalnet.org)…
2 Outubro 2009 by María L
Categorías: Electricidade, Opinión | Tags: Electricidade, libro, Opinión, sexista | 5 comentarios
Esta imaxe téñoa vista en varios sitios de internet xunto a outras que se citan como respostas erróneas e divertidas nos exames.
Sen embargo, para min a resposta é perfectamente válida e correcta. Se o que se pide é achar x, o x está achado na resposta. O alumno ou alumna fixo o que se lle pedía. Se o enunciado fose “calcula o valor de x” a cousa sería diferente.
Creo que hai que ter un especial coidado na forma de realizar as preguntas dos exames. Os enunciados deben ser claros, indicar perfectamente o que se pide e non deben dar lugar a diferentes interpretacións. Iso é responsabilidade do profesorado, e non do alumnado.
Especialmente grave é que este tipo de cousas sucedan en probas como selectividade, oposicións, etc.
Un feito moi común é que se utilicen para os exames problemas publicados en libros, e nese caso sempre deberían revisarse os enunciados, pois estamos sacando os problemas do seu contexto.
Por exemplo, se obtemos o enunciado dun libro de electrónica dixital, no exame habería que revisar o enunciado e indicar que se resolva utilizando portas lóxicas, pois tal vez o problema poda resolverse mediante lóxica cableada, un sistema pneumático, etc. Se non revisamos o enunciado a solución pode ter múltiples interpretacións válidas que non son a que queremos avaliar, pero que non teñen por que ser erróneas.
Hai miles de exemplos de respostas curiosas, atrevidas e alucinantes do alumnado nos exámenes, pero cómpre tamén un pouco de autocrítica por parte do profesorado, que tamén cometemos bastantes erros.…
30 Xuño 2009 by María L
Categorías: Opinión | Tags: exames | 7 comentarios
Manifesto en defensa da lingua galega de APETEGA
A Asociación do Profesorado de Tecnoloxía de Galicia, APETEGA, aprobou na pasada asemblea o seguinte comunicado:
Manifesto en defensa da lingua galega
Como asociación de profesorado, queremos manifestar a nosa preocupación ante a intención do novo goberno de Galicia de derrogar o Decreto 124/2007 polo que se regula o uso e promoción do galego no sistema educativo.
Consideramos que a lingua galega forma parte da riqueza e da idiosincrasia do noso país, e como todos sabemos o seu uso está en alarmante retroceso. Dende as institucións educativas debe ser transmitida e apoiada para fomentar o seu uso, buscando unha situación de igualdade real entre as dúas linguas de Galicia.
Asociación do Profesorado de Tecnoloxía de Galicia, APETEGA
Santiago de Compostela, 12 de xuño de 2009
A título particular, considero que utilizar a lingua e a educación como arma política é un feito lamentable e completamente irresponsable. A lingua é cultura e nos centros de ensino trasmitimos ante todo cultura, e iso debe defenderse sempre, con independencia das políticas dun goberno ou dos intentos de censurar información que recordan a épocas pasadas.
O ensino debe estar guiado sempre polo rigor científico e por criterios educativos, e non por intereses políticos que desprezan a cultura e a liberdade de información e de expresión.
Tríptico da Coordinadora Galega de Equipos de Normalización e Dinamización Lingüística: “As linguas suman“…
17 Xuño 2009 by María L
Categorías: Opinión, Xeral | Tags: apetega, ensino, galego, manifesto | 2 comentarios
« Anterior 1 2 3 4 5 Seguinte »
Feito con WordPress | Adaptación do tema: Yoko by Elmastudio


langs: es gl gl gl gl es gl en es en gl it it gl ceb gl gl es gl gl gl en es en es it gl it uk gl gl gl pt gl en it gl gl pt gl gl gl gl gl gl gl it it gl gl gl gl gl gl pt gl gl gl pt gl gl gl gl gl gl gl gl it es gl en el it gl gl en en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
LOMCE Versión 3. Insistindo no Tecnocidio | tecnoloxia.org
O Ministerio de Educación acaba de aprobar unha terceira versión do seu proxecto de Lei Orgánica de Educación, a LOMCE. Digo “o seu”, porque só é un proxecto defendido por este goberno, pois ten en contra a toda a comunidade educativa: profesorado, alumnado, nais-pais, sindicatos, asociacións, etc. Non é para menos. Trátase dunha lei segregadora, clasista, elitista, antidemocrática, relixiosa, anacrónica, rancia, … podemos seguir e seguir poñendo cualificativos, pero o máis grave de todo é que en absoluto vai solucionar os problemas actuais da educación, ou atreveríame a dicir que máis ben vainos empeorar.
Síntoo, pero agora non vou facer unha análise en profundidade da lei para xustificar por que digo isto. Hai unha chea de persoas que xa o están a facer. Basta buscar en Internet #StopLeyWert, #yoestudieenlapublica ou ler as análises de “Por otra política educativa” para saber de que vai a cousa. Aquí vou centrarme na situación na que vai quedar a Educación Tecnolóxica se se aproba a LOMCE.
Non aparece a Tecnoloxía dentro das materias troncais ou específicas en ningún dos tres primeiros cursos.
En función da regulación establecida polas Administracións Educativas e centros poderá ofertarse a Tecnoloxía nalgún curso
Elixir entre “Deseño e Tecnoloxía” e “Utilización das TIC”
Tecnoloxía e Informática: Materias Troncais opcionais
Ensinanzas Académicas:Non aparece a tecnoloxía nin as TIC
Ensinanzas Académicas: Non aparece a Tecnoloxía
En función da regulación establecida polas Adm. Educativas e centros poderá ofertarse a materia TIC en calquera das opcións anteriores e a Tecnoloxía na vía de ensinanzas académicas.O problema é que hai que escoller entre un total de 10 materias establecidas pola LOMCE máis as ofertadas polas CCAA e centros.
Pódense escoller en calquera vía, orientada ao bacharelato ou á FP
Ensinanzas aplicadas: Pódese escoller a Tecnoloxía, aínda que non é obrigatoria.
Tecnoloxía Industrial I: Materia de modalidade
Desaparece a Tecnoloxía Industrial I
Desaparece a modalidade de Ciencias e Tecnoloxía, pasando a chamarse Modalidade de Ciencias.
En función da regulación establecida polas Administracións Educativas e centros poderán ofertarse as materias de Tecnoloxía Industrial I e II e TIC I e II entre un total de 13 materias máis as ofertadas polas CCAA e centros.Non é obrigatorio ofertalas en todos os centros.
Tecnoloxía Industrial II: Materia de modalidade
Desaparece a Tecnoloxía Industrial II e a Electrotecnia
Desaparecen as materias de Tecnoloxía Industrial I e II e Electrotecnia do grupo de materias de modalidade ou troncais.
Electrotecnia: Materia de modalidade
No canto de rectificar, deste o Ministerio de Educación insisten no Tecnocidio.
Non se asegura unha educación tecnolóxica mínima en ningunha das etapas educativas, Primaria, ESO e Bacharelato, quedando esta a expensas da sensibilidade das diferentes Comunidades Autónomas e centros. Iso si, a Relixión non falta en ningún curso :-(
É dicir, poderá haber CCAA e centros nos que o alumnado non teña ningunha hora de Tecnoloxía en toda a súa escolarización.
Descártase o coñecemento da Tecnoloxía en 4º de ESO na vía académica orientada cara o Bacharelato, e elimínase a Tecnoloxía Industrial do grupo das materias troncais do Bacharelato,  ignorando que estas materias ofrecen unha orientación e preparación básica cara os estudos superiores de Enxeñerías e de Formación Profesional Superior das familias técnicas, desoíndo á Universidade que reclama estas ensinanzas mediante múltiples apoios, e provocando unha redución dos coñecementos e competencias necesarias para afrontalos con garantías de éxito.
Non concordo co ministro Wert nas súas recentes declaracións, e penso que o alumnado debe estudar o que lle guste, pero ao contrario do que predica, a LOMCE non axuda moito ás súas expectativas ao eliminar completamente a orientación cara os estudos que teñen maior demanda laboral.
Desde logo que todo isto só conseguirá que este país siga caracterizándose pola súa incultura tecnolóxica, cunha poboación que ignorará o funcionamento de todo o entorno artificial que nos rodea e que desprezará as profesións técnicas, tratadas como actividade de terceira categoría.
A LOMCE representa un Sistema Educativo moi afastado nas necesidades formativas nunha sociedade democrática e tecnoloxicamente avanzada, que debe valorar a Ciencia e a Tecnoloxía como parte fundamental da nosa cultura. Moi lonxe estamos, por desgraza, de conseguir isto … e moitas cousas máis.
Por moitos motivos: Paremos a LOMCE!
1 Marzo 2013 by María L
Categorías: Opinión, Xeral | Tags: educación, LOMCE, tecnocidio | 0 comentarios
Deixa unha resposta Cancelar a resposta
Required fields are marked *.
Feito con WordPress | Adaptación do tema: Yoko by Elmastudio


langs: es gl gl gl gl es gl en es en gl ceb es gl ca gl pt gl gl gl gl en ja gl pl en gl es en gl lt en la fr gl en gl gl pt pl gl gl pt es gl gl gl gl gl en lt gl gl gl gl en gl gl gl gl gl gl es gl en sv fr de de fr fr fr sv en fr en ja fr de fr es nb fr de en en sv de de en gl en gl en gl gl en gl en ja ru en kn en gl en ru en es es en en kn en gl es gl en sv fr de de fr fr fr sv en fr en ja fr de fr es nb fr de en en sv de de fr en fr it fr de fr fr fr fr fr fr fr fr en en gl en gl en sq en gl gl en gl en ja mr cs ru en kn en gl en ru en es es en en hbs_lat en en kn tr en en kn en en en kn en la war gl gl es es en sv fr de de fr fr fr sv en fr en ja fr de fr es nb fr de en en sv de de fr en fr it fr de fr fr fr en gl en gl en en gl gl en gl en ja cs ru en kn en gl en ru en es en es eo en kn tr en kn en en kn en gl gl gl gl gl en en gl en el it gl gl gl es pt gl gl gl pt es gl gl gl pt pt en gl ar es gl en en en gl gl gl ca gl ca gl gl gl gl gl gl gl gl it gl gl gl gl gl gl gl gl en gl gl gl gl es gl pt en gl gl ca ca gl hu en gl it it es es gl pt es es gl pt gl gl gl gl en gl gl es gl gl vi gl gl gl gl it fr gl es es en pt ru

text:
Os sensores ópticos reflexivos, tamén coñecidos como optoacopladores, consisten na acción conxunta dun díodo emisor de luz (normalmente infravermella IR) e un fototransistor ou fotodíodo que detecta a luz do LED despois de rebotar sobre un obxecto.
Trátase dun sensor analóxico que nos dá un valor de voltaxe que varía en función da intensidade da luz rebotada, pero tamén se pode utilizar de maneira dixital utilizando un circuíto específico.
As súas aplicacións son diversas, pois poden usarse como sensores de proximidade de curto alcance, como sensores de presencia, para a detección de cores, en robots segue-liñas, etc.
Son diversos os sensores ópticos reflexivos que soen utilizarse con Arduíno. Nesta sección veremos os optoacopladores TCRT5000 ou CNY70 e os módulos para Arduíno TCRT5000 e FC-51. Poderías utilizar tamén un díodo IR e un fototransistor por separado se dispós deles.
Selecciona a lapela correspondente ao sensor que vaias usar
O sensor TRCT5000 detecta obxectos a curta distancia (0 → 10mm) e é quen de distinguir distintas cores. Utilízase moito para distinguir entre branco e negro nos robots seguidores de liña, pero pódese utilizar tamén como detector de presencia.
A conexión realízase segundo os seguintes esquemas (un ou outro). O sinal emitido é analóxico, polo que se conectará a unha entrada analóxica do Arduíno, por exemplo A0.
A conexión realízase segundo o seguinte esquema. O sinal emitido é analóxico, polo que se conectará a unha entrada analóxica do Arduíno, por exemplo A0.
A distancia de detección do módulo TCRT5000  é moi curta (1→10 mm). Soe utilizarse en robots seguidores de liñas, pois pode distinguir entre branco e negro, e tamén como detector de presencia.
Ten dúas saídas. Podes conectar unha ou a outra en función das necesidades do teu proxecto:
A0: Sinal analóxico (por exemplo pin A0) Permite distinguir cores en función do valor obtido
Do: Sinal dixital (por exemplo pin dixital 7) O valor obtido será LOW cando detecte un obxecto (ou a luz reflicta sobre branco) e HIGH cando non (ou a luz reflicta sobre negro) .
Movendo o cursor do potenciómetro podes axustar a distancia de detección.
4. Módulo IR FC-51
O módulo IR FC-51 detecta obxectos a maior distancia có TCRT5000 (2cm → 30cm).
A saída OUT é dixital, e conectarémola a unha entrada dixital do Arduíno, por exemplo ao pin dixital 7.
O valor obtido será LOW cando detecte un obxecto e HIGH cando non.
Movendo o cursor do potenciómetro podes axustar a distancia de detección.
Os programas son os mesmos para calquera dos sensores, distinguindo entre se o sinal do sensor é analóxico ou dixital. Selecciona a lapela correspondente ao que vaias usar.
Válido para calquera dos sensores anteriores agás o módulo IR FC-51 que é dixital.
Neste programa imos mostrar na consola os valores lidos polo sensor nunha entrada analóxica. Pon o sensor nunha posición fixa e observa os valores lidos en diferentes casos: No baleiro sen nada diante e coa presenza de obxectos de diferentes cores e a diferentes distancias.
// Lectura analóxica dun optoacoplador // Declaración de variables int sensor= A0; // Sinal do sensor no pin analóxico A0 int valor; // Valor lido no pin analóxico A0 // Configuración void setup() { Serial.begin(9600); while(!Serial); } // Programa void loop() { valor = analogRead(sensor); Serial.println(valor); delay(100); }
// Lectura analóxica dun optoacoplador
// Declaración de variables
int sensor= A0;       // Sinal do sensor no pin analóxico A0
int valor;            // Valor lido no pin analóxico A0
Agora imos facer que uns LEDs se acendan ou apaguen en función do valor lido polo sensor. Axusta o rango segundo sexa o sensor utilizado e os valores obtidos ante a presenza de obxectos de diferentes cores ou distancias.
// Lectura analóxica dun optoacoplador con LEDs de indicación // Declaración de variables int led1 = 13; int led2 = 12; int sensor= A0; // Sinal do sensor no pin analóxico A0 int valor; // Valor lido no pin analóxico A0 // Configuración void setup() { pinMode(led1, OUTPUT); pinMode(led2, OUTPUT); Serial.begin(9600); while(!Serial); } // Programa void loop() { valor = analogRead(sensor); Serial.println(valor); if(valor<200){ digitalWrite(led1, HIGH); digitalWrite(led2, LOW); } else { digitalWrite(led2, HIGH); digitalWrite(led1, LOW); } delay(100); }
// Lectura analóxica dun optoacoplador con LEDs de indicación
// Declaración de variables
int led1 = 13;
int led2 = 12;
int sensor= A0;       // Sinal do sensor no pin analóxico A0
int valor;            // Valor lido no pin analóxico A0
Válido para os módulos TCRT5000 e IR FC-51. Tamén se podería usar nos sensores TCRT5000 e CNT70, pero necesitariamos outro circuíto cun potenciómetro que nos permitise axustar a sensibilidade, polo que nestes casos é máis práctico utilizar o sinal analóxico. No caso dos módulos, a sensibilidade pódese axustar movendo o cursor do potenciómetro.
Imos facer un programa que indica se o módulo IR FC-51 detecta un obxecto ou non, ou, co módulo TCRT5000 apuntando cara ao chan a unha distancia fixa, se detecta branco ou negro. En ambos casos teremos a saída dixital do módulo conectado ao pin dixital 7 do Arduíno.
// Lectura dixital dun optoacoplador // Declaración de variables int LED = 13; // LED conectado no pin 13 int sensorPin = 7; // Sensor conectado ao pin 7 int deteccion; // Variable de lectura da entrada dixital do sensor // Configuración void setup() { pinMode(LED, OUTPUT); Serial.begin(9600); while(!Serial); } // Programa void loop() { deteccion = digitalRead(sensorPin); if (deteccion == LOW) { Serial.println("Obstaculo!"); digitalWrite(LED, HIGH); } else { digitalWrite(LED, LOW); } delay(100); }
// Lectura dixital dun optoacoplador
// Declaración de variables
int LED = 13;           // LED conectado no pin 13
int sensorPin = 7;      // Sensor conectado ao pin 7
int deteccion;          // Variable de lectura da entrada dixital do sensor
if (deteccion == LOW) {
Detección: Pon o sensor nunha posición fixa e observa os valores lidos no baleiro sen nada diante e coa presenza dun obxecto a unha distancia determinada (curta). Despois fai que cando detecte a presenza do obxecto soe unha alarma cun zumbador.
Cores: Pon o sensor nunha posición fixa e observa os valores lidos coa presenza de obxectos de diferentes cores e a unha distancia determinada (curta). Deberá acenderse un LED cando note presenza, e na consola deberá mostrarse se o obxecto detectado é branco, negro ou verde.
Contador: Incorpora un contador que vaia contando os obxectos que se detectan despois de reiniciar o programa (incorpora un pulsador para o reset). No caso de que sexan obxectos de diferentes cores, fai que conte cantos obxectos de cada cor se van detectando.
MeArm: As prácticas anteriores (cores e contador) poden servir para incorporar a un programa clasificador de pezas de cores co brazo robótico meArm.
8 Xaneiro, 2017 by María L
Deixa unha resposta Cancelar a resposta
Required fields are marked *.
Descrición de Arduíno UNO
O IDE de Arduíno
Entradas e saídas dixitais
Condicional if … else
Sinais PWM e lectura serial
Array de LEDs e funcións
A posición dun servo
Servos de xiro continuo
Motor de corrente continua
Sensor de movemento PIR
O tanque de auga
Reloxo de area dixital
A máquina máis inútil
Feito con WordPress | Adaptación do tema: Yoko by Elmastudio